ОТКРИТО ПИСМО

ДО КАНДИДАТИТЕ ЗА ДЕПУТАТИ В ЕВРОПЕЙСКИЯ ПАРЛАМЕНТ
ОТ БЪЛГАРСКО ЖЕНСКО ЛОБИ
Уважаеми кандидати за депутати в Европейския парламент,
Българско женско лоби е член на Европейското женско лоби (EWL), най-голямата коалиция от организации, работещи за правата на жените и равнопоставеност на половете в Европа. Членове на ЕЖЛ са над 2000 организации от 28те страни членки на ЕС и от държавите кандидатки за членство.
Остават по-малко от две седмици до Европейските избори, когато милиони европейски граждани ще дадат своя глас за Вас. Изборите са добър момент да се подчертаят въпросите, които са от значение за гражданите. Нашият анализ е, че много от въпросите, които са от пряк интерес за жените и за осъществяването на равенството между половете не са с приоритета, който заслужават.
Затова се обръщаме към вас с молба да чуете гласовете ни. Ние искаме една Европа, която насърчава равенството между половете и защитава правата на жените.
През март тази година, по повод на Международния ден на жената, Европейското женско лоби представи Манифеста си за изборите за Европейски парламент "Действай днес за нейното бъдеще, ангажирай се с равенството между половете!" (Manifesto for the European elections "Act now for her future, commit to gender equality!", достъпен на http://www.womenlobby.org/news/ewl-news/article/the-ewl-unveils-its-manifesto-for?lang=en)
Манифестът съдържа конкретни и реалистични искания за една Европа, която осигурява равенство между половете и подкрепя човешките права на жените. Тези искания се основават на факти и анализи на различни институции, организации и независими и експерти.
Манифестът включва пет специфични искания към бъдещата политика на ЕС. Ние настояваме за:
· Цялостна рамка за постигането на равенство между половете;
· Устойчиво финансиране на политика и програми за равенство между половете;
· Изграждане на ефективни политики на ЕС за равенство между половете на международно ниво;
· Икономическа независимост на жените;
· Паритетна демокрация;
· Грижа за обществото и грижовно общество;
· Европа, свободна от насилие срещу жените.
Жените са половината от населението на Европа и имат право на същите права като мъжете. Постигането на реално равенство между жените и мъжете, насърчаването на правата на жените и овластяването на жените трябва да бъде приоритет на Европейския съюз и неговите страни членки. Равенството между половете е важна част от демокрацията, социалната справедливост, човешките права и достойнство.
Изследване на Агенцията на Европейския съюз за основните права (FRA), посветено на насилието над жените сочи, че няма държава, в която физическото, сексуалното и психологическото насилие над жените да не е ежедневие, то се случва навсякъде и в реалния живот, и във виртуалното пространство. 33% от европейките или 62 млн. жени са преживели физическо и/или сексуално насилие след 15-годишна възраст. 22% са преживели физическо и/или сексуално насилие от страна на партньора си, а 5% от всички жени в ЕС са били изнасилени.
За България данните от изследването сочат, че всяка 4-та жена е била жертва на физическо и/или сексуално насилие от страна на партньора си. 29% или почти 1 милион са преживели в детството поне една от трите форми на насилие - физическо, сексуално или психологическо.
Европейският парламент (ЕП) има силата и отговорността да създаде значима промяна в осигуряването на равенство за всички, сега и за в бъдеще.
Ще се ангажирате ли с тази промяна? Ще настоявате ли за Европа, свободна от насилие и  за приемане на законодателство срещу насилието срещу жените? Ще работите ли за приемането на скандинавския модел по отношение на проституцията и за други активни мерки за намаляването на търсенето на сексуални услуги, което е основен фактор за огромния дял на трафика на жени с цел сексуална експлоатация? Ще дадете ли своя глас в Европейския парламент за постигане на реална демокрация, в която жените и мъжете са равнопоставени и равно представени?
Уважаеми дами и господа, реализирането на равенството между жените и мъжете е от решаващо значение на всички нива – на местно, национално и европейско.
Надяваме се, че ще декларирате ангажимента си като дадете своя глас за Манифеста на Европейското женско лоби на: office@bgrf.org или директно на адреса на Секретариата на ЕЖЛ в Брюксел на: ewl@womenlobby.org
Очакваме Вашето становище и подкрепа преди провеждането на изборите за Европейски парламент в България на office@bgrf.org или по факса: 00359 2 9635357. Вашият отговор или липсата на такъв ще е решаващ за нашия глас и за гласа на всички организации и граждани, които ни подкрепят. Ангажираме се да популяризираме публично Вашата реакция и позиция по тези въпроси.
От името на българските гласоподаватели и от името на милионите на жени и мъже в Европа, които вярват в равенството между половете като инструмент за социална справедливост, солидарност и достойнство, ние Ви благодарим и се надяваме да получим скоро Вашия отговор в подкрепа на тази кауза.
Списък на организациите членове на Българско женско лоби:

Фондация „Български център за джендър изследвания“; Център „Амалипе“; Фондация „Достоен живот“; Асоциация „Ние сме едно семейство“; Асоциация „Деметра“; Женско сдружение към АДС; Фондация „Хора и граници“; Сдружение „Екатерина Каравелова“; Д&Х Джендър алтернативи, както и с подкрепата на мнозинството от организации членове на Сдружение „ Алианс за защита срещу домашното насилие”.
За контакт:
Илиана Стойчева, Координатор на Българско женско лоби

0879 13 30 28; 02 9635357
